**O B R A Z L O Ž E N J E**

**proračuna Grada Zagreba za 2022. godinu**

**i projekcija za 2023. i 2024. godinu**

***UVODNE NAPOMENE***

Na osnovi članka 39. Zakona o proračunu (Narodne novine 87/08,136/12 i 15/15), predstavničko tijelo jedinice lokalne i područne (regionalne) samouprave donosi proračun za narednu proračunsku godinu i projekcije za sljedeće dvije godine, do konca tekuće godine i to u roku koji omogućuje primjenu proračuna od 1. siječnja godine za koju se donosi proračun. Uz proračun se donosi i odluka o izvršavanju proračuna. Donošenjem navedenih dokumenata omogućava se financiranje poslova i programa radi ostvarivanja javnih interesa i potreba građana.

Vlada RH na 71. sjednici 29. srpnja 2021. donijela je Smjernice ekonomske i fiskalne politike za razdoblje 2022. - 2024. na osnovi kojih je Ministarstvo financija u rujnu dostavilo Upute za izradu proračuna jedinica lokalne i područne (regionalne) samouprave. U srednjoročnom razdoblju očekuje se snažan oporavak gospodarske aktivnosti na koju će utjecati i pozitivni učinci Nacionalnog plana oporavka i otpornosti 2021. – 2026. U 2022. očekuje se realni rast BDP-a od 6,6%, kojega će pratiti rast od 4,1% u 2023. te 3,4% u 2024. godini. Gospodarski rast će se prvenstveno temeljiti na doprinosu domaće potražnje, dok je doprinos inozemne potražnje biti negativan i relativno stabilan u cijelom projekcijskom razdoblju. Također, osobna potrošnja će dati svoj snažni doprinos gospodarskom rastu. U narednom srednjoročnom razdoblju očekuje se i pojačana investicijska aktivnost potpomognuta postojećim kapitalnim priljevima iz EU fondova, kao i novim instrumentima financiranim ponajprije iz Mehanizma oporavka i otpornosti. U 2022. godini očekuje se inflacija na razini od 1,7%, dok se u ostatku projekcijskog razdoblja očekuje postupno ubrzanje inflacije na razine od 2,0% u 2023. i 2,3% u 2024. godini. Snažan gospodarski rast u idućim godinama dovest će i do oporavka broja zaposlenih, koji će se kretati po stopi od 1,6% u 2022. i 2023. dok će u 2024. godini stopa rasta zaposlenih iznositi 1,4%.

*Tablica 1: Projekcije makroekonomskih pokazatelja Republike Hrvatske*



 *Izvor: DZS, Ministarstvo financija*

S obzirom na utvrđeni preneseni deficit Grada utvrđen u Godišnjem izvještaju o izvršenju Proračuna Grada Zagreba za 2020., primijenjen je konzervativni pristup u planiranju rashoda za naredno razdoblje. Planiranju proračuna pristupilo se s povećanim oprezom budući da je i dalje prisutna neizvjesnost u pogledu trajanja pandemije bolesti COVID 19. Pored toga, Gradska skupština donijela je Odluku o sukcesivnom pokriću manjka iz prethodnih godina (Službeni glasnik 34/20) kojom je propisan način i dinamika pokrića manjka u razdoblju 2022. - 2025. Odlukom je propisano da u svrhu uravnoteženja proračuna, nakon uključivanja dijela projiciranog proračunskog manjka kao i nastavka pružanja javnih usluga zadovoljavajuće kvalitete, treba nastaviti s poduzimanjem svih mjera za pravodobno prikupljanje i ostvarenje proračunskih prihoda, uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni prihodi bili dostatni za pokriće dijela prenesenog manjka te rashoda i izdataka u skladu s definiranom dinamikom. Stoga je prilikom izrade prijedloga proračuna od svih nadležnih gradskih upravnih tijela zatražena maksimalna racionalizacija troškova u smislu preispitivanja opravdanosti, svrsishodnosti i ekonomičnosti proračunske potrošnje kako bi se sukladno tome nužno smanjili rashodi kod svih gradskih upravnih tijela i njihovih korisnika.

Sukladno Zakonu o proračunu, a na temelju Smjernica Vlade i Uputa za izradu Prijedloga državnog proračuna, Ministarstvo financija sastavilo je i Upute za izradu proračuna jedinica lokalne i područne (regionalne) samouprave. Upute sadrže temeljne ekonomske pokazatelje za razdoblje 2022. – 2024., metodologiju izrade proračuna jedinica lokalne i područne (regionalne) samouprave, planiranje i metodologiju izrade financijskih planova proračunskih korisnika te planiranje rashoda proračunskih korisnika u sklopu decentraliziranih funkcija.

S ciljem što realnijeg utvrđivanja visine prihoda i primitaka Proračuna Grada Zagreba, Gradski ured za financije je zatražio od gradskih ureda procjenu namjenskih i drugih prihoda za čiju su naplatu odgovorni u okviru svoje nadležnosti. Ostale prihode i primitke procijenio je Gradski ured za financije. Prihodi su procijenjeni na osnovi dosadašnjeg ostvarenja te procjene očekivane naplate u idućim godinama.

Na temelju dostavljenih uputa za izradu proračuna jedinica lokalne i područne samouprave, Gradski ured za financije je izradio i dostavio upute za planiranje proračuna Grada Zagreba svim gradskim uredima, zavodima i službama. Upute su sadržavale temeljna ekonomska ishodišta, procjenu prihoda i primitaka te rashoda i izdataka kao i okvirne prijedloge financijskog plana i metodologiju za izradu financijskih planova. Gradski ured za financije je kroz upute za izradu proračuna dao limite za svako gradsko upravno tijelo zasebno.

U proces planiranja proračuna za razdoblje 2022.- 2024. uključeno je 340 proračunskih korisnika koji su dostavili prijedloge svojih financijskih planova nadležnim gradskim upravnim tijelima. Financijski planovi proračunskih korisnika osim proračunskih sredstava Grada uključuju vlastite i namjenske prihode i primitke koje korisnici ostvaruju na svojim računima. Odlukom o izvršavanju proračuna Grada Zagreba za 2022. propisano je izuzeće od uplate namjenskih prihoda i primitaka te vlastitih prihoda proračunskih korisnika Grada Zagreba u proračun Grada Zagreba.

U Registru proračunskih korisnika Grada Zagreba se nalaze sljedeći korisnici:

* 20 Javnozdravstvenih ustanova: [3 doma zdravlja](http://www.zagreb.hr/default.aspx?id=494), 7 [poliklinika](http://www.zagreb.hr/default.aspx?id=467), [6 specijalnih bolnica](http://www.zagreb.hr/default.aspx?id=469)[, 1 klinička bolnic](http://www.kbsd.hr/)a, [1 zavod za javno zdravstvo](http://www.stampar.hr/Default.aspx), [1 nastavni zavod za hitnu medicinu](http://www.hitna-pomoc-zg.hr/), [1 ustanova za zdravstvenu njegu u kući](http://www.zagreb.hr/default.aspx?id=470),
* 60 Predškolskih ustanova,
* 114 Osnovnoškolskih ustanova: [110 redovnih](http://www.zagreb.hr/UserDocsImages/odgoj_obrazovanje_spot/RedovneOsnovneSkole.doc) škola, 2 umjetničke te 2 s posebnim uvjetima obrazovanja ([Centar za odgoj i obrazovanje "Goljak"](http://www.coogoljak.hr), [Centar za autizam](http://www.autizam.hr)),
* 66 Srednjoškolskih ustanova (57 gimnazija i strukovnih škola, [9 umjetničkih](http://web1.zagreb.hr/default.aspx?id=22067) škola) te [10 učeničkih domova](http://www.zagreb.hr/UserDocsImages/odgoj_obrazovanje_spot/UcenickiDomovi.doc),
* [35](http://web1.zagreb.hr/default.aspx?id=634) Ustanova u kulturi: 1 knjižnica[, 11 centara za kulturu, 3 glazbene ustanove,](http://web1.zagreb.hr/default.aspx?id=634) 7 kazališta, [1 likovna ustanov](http://web1.zagreb.hr/default.aspx?id=634)a[, 10 muzeja](http://web1.zagreb.hr/default.aspx?id=634), filmska ustanova i Pogon – Zagrebački centar za nezavisnu kulturu i mlade,
* 16 Ustanova socijalne skrbi: [10 Domova za starije osobe](http://www.zagreb.hr/default.aspx?id=1815), Duga dom za djecu i odrasle-žrtve obiteljskog nasilja, [Ustanova](http://www.dobri-dom.hr) Dobri dom Grada Zagreba,  [Mali dom – Zagreb - ustanova za rehabilitaciju djece i mladeži](http://www.malidom.hr/), Centar za pružanje usluga u zajednici savjetovalište Luka Ritz, Centar za rehabilitaciju Silver, Centar za pružanje usluga u zajednici Novi Jelkovec,
* 9 vijeća i Koordinacija vijeća i predstavnika nacionalnih manjina
* Javna vatrogasna postrojba Grada Zagreba,
* Zavod za prostorno uređenje Grada Zagreba,
* Javna ustanova Maksimir,
* Ustanova Zoološki vrt Grada Zagreba,
* Ustanova Upravljanje sportskim objektima,
* Ustanova za sveobuhvatnu skrb o hrvatskim braniteljima
* Razvojna agencija Zagreb za koordinaciju i poticanje regionalnog razvoja.

Uključivanjem vlastitih i namjenskih prihoda u proces planiranja i izvještavanja postiže se transparentnost i cjelovitost u izvještavanju o raspolaganju svim prihodima i primicima kako proračuna, tako i svih proračunskih korisnika, odnosno ustanova kojima je Grad osnivač.

Kao i 2021. godine u plan proračuna uključena su sredstva za bruto plaće, doprinose i ostale rashode za zaposlenike osnovnih i srednjih škola kao i većine zdravstvenih ustanova, a koja se osiguravaju u Državnom proračunu. Na prihodnoj strani su ova sredstva iskazana na stavci Pomoći proračunskim korisnicima iz proračuna koji im nije nadležan te na stavci Prihodi od HZZO-a na temelju ugovornih obveza.

Tabelarni pregled Prijedloga proračuna Grada Zagreba za razdoblje 2022.- 2024. s usporedbom 2021. daje se u nastavku:





***PRIHODI I PRIMICI***

Plan prihoda Grada Zagreba za razdoblje 2022. – 2024. zasniva se na važećim zakonskim propisima koji reguliraju pripadnost prihoda za financiranje javnih potreba iz nadležnosti lokalne i regionalne samouprave te sadrži plan po ekonomskoj klasifikaciji i izvorima financiranja.

Prihodi i primici Proračuna Grada Zagreba za 2022. planiraju se u iznosu **od 15.126.911.800** kuna od čega se **10.194.000.000** kuna odnosi na prihode i primitke proračuna Grada dok se **4.932.911.800** kuna odnosi na vlastite i namjenske prihode i primitke proračunskih korisnika uključujući višak iz prethodnog razdoblja koji nisu dio novčanog tijeka proračuna.

**UKUPNO PRIHODI I PRIMICI**



**PRIHODI I PRIMICI – GRAD ZAGREB**



**PRIHODI I PRIMICI – PRORAČUNSKI KORISNICI**



**Prihodi i primici Proračuna Grada Zagreba po ekonomskoj klasifikaciji za 2022. su:**

**PRIHODI POSLOVANJA**

* prihodi od poreza:
	+ porez i prirez na dohodak,
	+ porezi na imovinu,
	+ porezi na robu i usluge;
* pomoći iz inozemstva i od subjekata unutar općeg proračuna:
	+ pomoći od međunarodnih organizacija te institucija i tijela EU,
	+ pomoći proračunu iz drugih proračuna,
	+ pomoći proračunskim korisnicima iz proračuna koji im nije nadležan,
	+ pomoći izravnanja za decentralizirane funkcije,
	+ pomoći temeljem prijenosa EU sredstava;
* prihodi od imovine:
	+ prihodi od financijske imovine,
	+ prihodi od nefinancijske imovine,
	+ prihodi od kamata na dane zajmove;
* prihodi od upravnih i administrativnih pristojbi, pristojbi po posebnim propisima i naknada:
	+ upravne i administrativne pristojbe,
	+ prihodi po posebnim propisima,
	+ komunalni doprinosi i naknade;
* kazne, upravne mjere i ostali prihodi:
	+ kazne i upravne mjere,
	+ ostali prihodi.

**PRIHODI OD PRODAJE NEFINANCIJSKE IMOVINE**

* prihodi od prodaje neproizvedene dugotrajne imovine:
	+ prihodi od prodaje materijalne imovine - prirodnih bogatstava,
	+ prihodi od prodaje nematerijalne imovine;
* prihodi od prodaje proizvedene dugotrajne imovine:

- prihodi od prodaje građevinskih objekata.

**PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova i depozita,
* primici od prodaje dionica i udjela u glavnici,
* primici od zaduživanja.

Prihodi i primici Proračuna Grada Zagreba bez vlastitih i namjenskih prihoda i primitaka proračunskih korisnika planiraju se u iznosu od 10.194.000.000 kuna. Obrazloženje planiranih iznosa prihoda i primitaka daje se u nastavku.

**1. PRIHODI POSLOVANJA**

Prihodi poslovanja planiraju se u iznosu od 8.946.470.000 kuna i u strukturi čine 87,76%.

**Prihodi od poreza** planiraju se u iznosu od 6.350.700.000 kuna.

Porez i prirez na dohodak planira se u iznosu od 5.925.000.000 kuna i predstavlja najznačajniji prihod Grada.

Naplata poreza i prireza na dohodak regulirana je Zakonom o porezu na dohodak (Narodne novine 127/20), a u narednom razdoblju se ne predviđaju izmjene poreznih stopa i poreznih razreda.

Prema Zakonu o financiranju jedinica lokalne i područne (regionalne) samouprave (Narodne novine 127/17), prihodi od poreza na dohodak ostvarenog na području Grada Zagreba u cijelosti pripadaju Gradu.

Prema Zakonu o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (Narodne novine 102/20, 10/21 i 117/21), udio za decentralizirane funkcije od 6% može se utrošiti u svrhu saniranja šteta i obnove, a sredstva za pokriće rashoda za decentralizirane funkcije osnovnog i srednjeg školstva, socijalne skrbi, zdravstva i vatrogastva osiguravaju se u cijelosti iz pomoći izravnanja za decentralizirane funkcije koje se osiguravaju u državnom proračunu.

Stopa prireza porezu na dohodak utvrđena je Odlukom o lokalnim porezima i o prirezu porezu na dohodak (Službeni glasnik Grada Zagreba 6/17, 22/17 i 34/20) i iznosi 18% te su u skladu s tim planirani i prihodi od prireza porezu na dohodak.

Porezi na imovinu planiraju se u iznosu od 340.000.000 kuna, a čine ih:

* porez na promet nekretnina,
* porez na nasljedstva i darove,
* porez na kuće za odmor.

Vrijednosno najznačajniji - porez na promet nekretnina, planira se u iznosu od 335.000.000 kuna. Prema Zakonu o porezu na promet nekretnina (Narodne novine 115/16 i 106/18) porezna stopa iznosi 3%, a prihod u cijelosti pripada lokalnim jedinicama.

Porezi na robu i usluge planiraju se u iznosu od 85.700.000 kuna. Utvrđeni su Odlukom o lokalnim porezima i o prirezu porezu na dohodak:

* porez na automate za zabavne igre,
* porez na cestovna motorna vozila.

Porez na cestovna motorna vozila plaća se godišnje prema snazi motora i godinama starosti vozila od 50 do 1.500 kuna i to pri registraciji vozila. S ove osnove planira se prihod u iznosu od 85.000.000 kuna.

Porez na tvrtku odnosno naziv je ukinut, a iznos od 300.000 kuna planira se naplatiti po osnovi potraživanja iz ranijeg razdoblja. Porez na automate za zabavne igre koji se stavljaju u uporabu u zabavnim klubovima, ugostiteljskim objektima, javnim objektima i drugim javnim prostorima plaća se mjesečno 100 kuna. Planirani prihod u proračunu iznosi 400.000 kuna.

**Pomoći iz inozemstva i od subjekata unutar općeg proračuna** planiraju se kao pomoći od međunarodnih organizacija te institucija i tijela EU, pomoći proračunu iz drugih proračuna, pomoći izravnanja za decentralizirane funkcije, pomoći temeljem prijenosa EU sredstava i pomoći iz Fonda solidarnosti. Ukupne pomoći planiraju se u iznosu od 1.040.755.400 kuna i u strukturi planiranih proračunskih prihoda i primitaka čine 10,21%.

* Pomoći od međunarodnih organizacija te institucija i tijela EU planiraju se u iznosu od 5.286.800 kuna a odnose se na projekte ProGireg u iznosu od 2.135.000 kuna, Tribute u iznosu od 1.638.000 kuna, Work for cause, serve for sport u iznosu od 521.000 kuna i niz drugih manjih projekata;
* Pomoći proračunu iz drugih proračuna planiraju se u iznosu od 58.074.900 kuna a odnose se subvencioniranje najamnine za Arenu u iznosu od 28.750.000 kuna, subvencioniranje prijevoza učenika srednjih škola u iznosu od 20.000.000 kuna, interventnu mjeru za smanjenje otpada u iznosu od 3.587.000 kuna, projekt Modernizacija II u iznosu od 1.782.000 kuna, modernizaciju pothodnika u iznosu od 1.000.000 kuna, poticanje obrta, malog i srednjeg poduzetništva u iznosu od 850.000 kuna, nacionalnu dječju kliničku bolnicu u iznosu od 781.000 kuna, potresni rizik- multisenzorsko snimanje u iznosu od 696.000 kuna, provedbu ITU mehanizama u iznosu od 380.000 kuna, projekt Greenway u iznosu od 230.000 kuna Urban manufaktoring- interreg Europe u iznosu od 18.900 kuna;
* Pomoći izravnanja za decentralizirane funkcije planiraju se u iznosu od 322.996.000 kuna. Zakonom o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, udio za decentralizirane funkcije od 6% za pokriće rashoda za decentralizirane funkcije osnovnog i srednjeg školstva, socijalne skrbi, zdravstva i vatrogastva može se utrošiti u svrhu saniranja šteta i obnove zbog potresa, a sredstva za financiranje decentraliziranih funkcija osiguravaju se u cijelosti iz pomoći izravnanja koje se osiguravaju u državnom proračunu;

* Pomoći temeljem prijenosa EU sredstava planiraju se u iznosu od 649.933.700 kuna:
* iz Fonda solidarnosti planira se iznos od 520.000.000 kuna za obnovu potresom oštećenih zgrada od čega se 190.000.000 kuna planira za ustanove osnovnih i srednjih škola te učeničkih domova, 70.000.000 kuna za sanaciju objekata gradskih upravnih tijela, 642.000 kuna za provedbu mjera zaštite kapele Sv. Jurja, 3.169.000 za sanaciju klizišta, 1.100.000 za obnovu objekata zdravstvenih ustanova dok se preostali iznos planira za pokriće rashoda iz 2020. i 2021.,
* sredstvima iz EU fondova u iznosu od 129.933.700 kuna planiraju se sredstva za nacionalnu dječju kliničku bolnicu u iznosu od 21.601.000 kuna, za interventnu mjeru za smanjenje otpada u Gradu Zagrebu u iznosu od 17.885.000 kuna, sredstva za energetsku obnovu zgrada javne namjene u iznosu od 16.050.000 kuna, Potresni rizik Grada Zagreba - Multisenzorsko zračno snimanje za potrebe procjene smanjenja rizika u iznosu od 12.558.000 kuna, program pomoćnici u nastavi – faza IV u iznosu od 10.572.700 kuna, projekt Greenway – savska ruta u iznosu od 4.154.000 kuna, školska shema voće, povrće i mliječni proizvodi u iznosu od 4.150.000 kuna, reciklažno dvorište u naselju Podsused u iznosu od 3.726.200 kuna, stručni odgoj i obrazovanje do usklađenosti i aktivacije života – Sovica u iznosu od 3.275.000 kuna, provedbu ITU mehanizma u iznosu od 2.659.500 kuna, primjenu mjera ublažavanja i prilagodbe klimatskim promjenama u iznosu od 2.500.000 kuna, projekt Ponovno aktivni u iznosu od 1.991.000 kuna, projekt Modernizacija II u iznosu od 1.206.000 kuna, socijalno se uključi i zaposli - SUZI u iznosu od 976.000 kuna, korak u dječji vrtić – Kućica u iznosu od 791.300 kuna te niz manjih projekata i programa;

* Tekući prijenosi između proračunskih korisnika istog proračuna planiraju se u iznosu od 4.464.000 kuna i odnose se na prijenos sredstava iz Gradskog ureda za obrazovanje, sport i mlade ustanovi Poliklinika za rehabilitaciju slušanja i govora Suvag za podmirenje rashoda u okviru programa rehabilitacije djece s teškoćama;

**Prihodi od imovine** obuhvaćaju prihode od financijske i nefinancijske imovine te prihode od kamata na dane zajmove. Planiraju se u iznosu od 447.760.000 kuna.

Prihode od financijske imovine čine prihodi od kamata na depozite po viđenju i planiraju se u iznosu od 500.000 kuna.

Prihodi od nefinancijske imovine planiraju se u iznosu od 446.760.000 kuna. To su:

* naknade za koncesije,
* prihodi od zakupa i iznajmljivanja imovine:
* prihodi od zakupa poljoprivrednog zemljišta,
* prihodi od iznajmljivanja stambenih objekata,
* prihodi od zakupa poslovnih objekata,
* ostali prihodi od iznajmljivanja i zakupa imovine;
* naknada za korištenje nefinancijske imovine:
* naknade za eksploataciju mineralnih sirovina,
* naknade za korištenje prostora elektrana,
* lovozakupnine,
* spomenička renta,
* ostale naknade za korištenje nefinancijske imovine (naknada za promjenu namjene poljoprivrednog zemljišta, naknada o pravu puta za elektroničku komunikacijsku infrastrukturu);
* naknade za ceste,
* ostali prihodi od nefinancijske imovine (naknada za zadržavanje nezakonito izgrađene zgrade u prostoru).

Naknade za koncesije obuhvaćaju naknade za koncesije na vodama i javnom vodnom dobru, distribuciju toplinske energije i plina, za izgradnju i upravljanje zračnom lukom, obavljanje dimnjačarskih usluga, koncesije za pružanje javne usluge čišćenja septičkih i sabirnih jama te koncesije za obavljanje javne zdravstvene službe. Planiraju se u iznosu od 24.500.000 kuna.

Prihodi od zakupa i iznajmljivanja gradske imovine planiraju se u iznosu od 165.575.000 kuna. U okviru tog iznosa 60.000.000 kuna planira se od zakupa poslovnih prostora, 50.000.000 kuna od iznajmljivanja stanova, te 55.575.000 kuna od zakupa javnih gradskih površina i poljoprivrednog zemljišta. Odluka o mjerama za ublažavanje negativnih posljedica na poslovanje obrtnika i ugostitelja na području Grada Zagreba uzrokovanih epidemijom bolesti Covid-19 stavljena je van snage i neće se primjenjivati u 2022.

Naknade za korištenje nefinancijske imovine planiraju se u iznosu od 36.285.000 kuna. Obuhvaćaju naknade za eksploataciju mineralnih sirovina, naknade za korištenje prostora elektrana, spomeničku rentu, naknadu o pravu puta za elektroničku komunikacijsku infrastrukturu, lovozakupnine i naknade za promjenu namjene poljoprivrednog zemljišta. Najznačajniji su prihodi od spomeničke rente koji se planiraju u iznosu od 20.000.000 kuna i naknade za korištenje prostora elektrana planiranih u iznosu od 14.000.000 kuna.

Naknade za ceste planiraju se u iznosu od 218.400.000 kuna. Najveći dio čini godišnja naknada za uporabu javnih cesta što se plaća pri registraciji motornih i priključnih vozila. Ti se prihodi planiraju na temelju Zakona o javnim cestama i Pravilnika o visini godišnje naknade za uporabu javnih cesta što se plaća prigodom registracije motornih i priključnih vozila.

Ostale prihode od nefinancijske imovine čine naknade za zadržavanje nezakonito izgrađene zgrade u prostoru, a planiraju se u iznosu od 2.000.000 kuna.

Prihodi od kamata na dane zajmove planiraju se od kamata na dane zajmove građanima, ustanovama i trgovačkim društvima u javnom sektoru u iznosu od 500.000 kuna.

**Prihodi od upravnih i administrativnih pristojbi, pristojbi po posebnim propisima i naknada** planiraju se u iznosu od 1.021.000.000 kuna.

Upravne i administrativne pristojbe planiraju se u iznosu od 40.200.000 kuna i obuhvaćaju:

* županijske, gradske i općinske pristojbe i naknade:
* županijske upravne pristojbe,
* gradske upravne pristojbe,
* naknade za odlaganje otpada,
* naknade za izdavanje dozvola za taxi prijevoz;
* ostale upravne pristojbe i naknade:
* prihodi od prodaje državnih biljega;
* ostale pristojbe i naknade:
* turističku pristojbu.

Županijske i gradske upravne pristojbe plaćaju se prema odredbama Zakona o upravnim pristojbama, kao i prihodi od prodaje državnih biljega.

Naknada za odlaganje otpada planira se prema Odluci o utvrđivanju naknade za zbrinjavanje otpada i određivanju granica područja za umanjenu vrijednost nekretnina (Službeni glasnik Grada Zagreba 15/13). Vlasnik odlagališta otpada ZGH – podružnica Čistoća dužan je plaćati naknadu u iznosu od 65 kuna po toni odloženog otpada. U 2022. planira se prihod od 14.000.000 kuna.

Prihodi po posebnim propisima planiraju se u iznosu od 20.800.000 kuna.

Obuhvaćaju sljedeće prihode:

* vodni doprinos,
* doprinosi za šume,
* ostali nespomenuti prihodi,
* naknade od financijske imovine.

Vodni doprinos plaća se prema odredbama Zakona o financiranju vodnog gospodarstvu (Narodne novine 153/09, 56/13, 120/16 i 66/19), a Gradu pripada 8% od naplaćenog iznosa vodnog doprinosa.

Doprinos za šume planira se prema odredbama Zakona o šumama (Narodne novine 68/18, 115/18 i 98/19) i koristi za financiranje izgradnje i održavanja komunalne infrastrukture.

Ostale nespomenute prihode najvećim dijelom čine prihodi od sufinanciranja za obnovu zgrada koju plaćaju vlasnici stanova pri obnovi zgrada iz sredstava spomeničke rente u iznosu od 500.000 kuna te za sufinanciranje obnove pročelja višestambenih zgrada u iznosu od 2.000.000 kuna.

Naknade od financijske imovine planiraju se od naknada za izdana jamstva Zagrebačkom Holdingu u iznosu od 15.000.000 kuna.

Komunalni doprinosi i naknade planiraju se u iznosu 960.000.000 kuna. Komunalni doprinos planira se u iznosu od 190.000.000 kuna. Naplata komunalnog doprinosa uređena je Odlukom o komunalnom doprinosu (Službeni glasnik Grada Zagreba 4/19 i 22/20). Sredstva komunalnog doprinosa namijenjena su financiranju gradnje objekata i uređaja komunalne infrastrukture: javnih površina, nerazvrstanih cesta, groblja i krematorija te javne rasvjete.

Komunalna naknada se planira u iznosu od 770.000.000 kuna. Pitanje utvrđivanja, obračuna i naplate komunalne naknade uređeno je Odlukom o komunalnoj naknadi (Službeni glasnik Grada Zagreba 4/19 i 11/20) te Odlukom o vrijednosti boda komunalne naknade (Službeni glasnik Grada Zagreba 23/18). Sredstva komunalne naknade u cijelosti se raspoređuju za provođenje programa radova na održavanju komunalne infrastrukture. Odluka o mjerama za ublažavanje negativnih posljedica na poslovanje obrtnika i ugostitelja na području Grada Zagreba uzrokovanih epidemijom bolesti Covid-19 stavljena je van snage i neće se primjenjivati u 2022.

**Kazne, upravne mjere i ostali prihodi** planiraju se u iznosu od 86.254.600 kuna od čega se kazne planiraju u iznosu od 25.000.000 kuna, a ostali prihodi koji obuhvaćaju naknade režijskih troškova vanjskih korisnika, naknade troškova postupka, povrate u proračun, prihode od prodane električne energije te druge manje prihode koji se ne planiraju posebno, u iznosu od 61.254.600 kuna.

**2. PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine** planiraju se u iznosu od 331.010.000 kuna. U strukturi prihoda čine 3,25%. Obuhvaćaju prihode od prodaje neproizvedene i proizvedene dugotrajne imovine.

Prihodi od prodaje materijalne imovine – prirodnih bogatstava planiraju se u iznosu od 124.000.000 kuna, a odnose se na prihode od prodaje zemljišta i to:

* prodaja zemljišta „Mandlova“ u iznosu od 54.000.000 kuna,
* prodaja zemljišta u Blatu u iznosu od 50.000.000 kuna,
* prodaja drugih zemljišta u iznosu od 20.000.000 kuna.

Prihodi od prodaje nematerijalne imovine – ostala prava planiraju se u iznosu od 3.000.000 kuna, a odnose se na prihode prema ugovorima o pravu građenja.

Prihodi od prodaje građevinskih objekata planiraju se u iznosu od 204.010.000 kuna i to:

Prihodi od prodaje stambenih objekata:

* prihodi od prodaje POS stanova – doznake APN u iznosu od 27.000.000 kuna,
* prihodi od prodaje stanova na kojima postoji stanarsko pravo planiraju se sukladno Zakonu o prodaji stanova na kojima postoji stanarsko pravo u iznosu od 12.000.000 kuna. Ostvaruju se uglavnom od obročne otplate stanova, a koriste se za pribavljanje stanova za socijalne potrebe građana Grada Zagreba,
* prihodi od prodaje nadstojničkih stanova planiraju se sukladno Zakonu o prodaji stanova namijenjenih za nadstojnika stambene zgrade u iznosu od 3.000.000 kuna.

Prihodi od prodaje poslovnih objekata planiraju se u iznosu od 160.000.000 kuna i odnose se na prihode od prodaje cca 150 poslovnih prostora i cca 100 garaža.

**3. PRIMICI OD FINANCIJSKE IMOVINE I ZADUŽIVANJA**

* primljeni povrati glavnica danih zajmova i depozita,
* primici od prodaje dionica i udjela u glavnici,
* primici od zaduživanja.

Ukupni primici od financijske imovine i zaduživanja te ukupni izdaci za financijsku imovinu i otplate zajmova iskazani su u računu financiranja.

Ukupni primici od financijske imovine i zaduživanja planirani su u iznosu od 916.520.000 kuna i to:

* prodaja udjela u APIS-u u iznosu od 350.000.000 kuna i otplata dionica Vodoprivrede u iznosu od 20.000 kuna,
* zaduživanje za kapitalne rashode u iznosu od 300.000.000 kuna,
* ustupi potraživanja ZOV-a (faktoring) u iznosu od 250.000.000 kuna,
* kredit HBOR-a za energetsku obnovu u iznosu od 16.200.000 kuna,
* povrat zajmova u iznosu od 300.000 kuna.

Sukladno Pravilniku o proračunskim klasifikacijama Plan prihoda i primitaka proračuna Grada Zagreba za 2022. sadrži plan prihoda i primitaka po izvorima financiranja. Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene.

**Prihodi i primici Proračuna Grada Zagreba po izvorima financiranja za 2022. su:**

* opći prihodi i primici,
* prihodi za posebne namjene,
* pomoći,
* prihodi od prodaje ili zamjene nefinancijske imovine,
* primici od zaduživanja.

**PRIHODI I PRIMICI PO IZVORIMA FINANCIRANJA - GRAD ZAGREB**



* Opći prihodi primici uključuju prihode po posebnim propisima za koje nije unaprijed utvrđena namjena korištenja. Sadrže prihode od poreza, prihode od kazni, upravnih mjera i ostalih prihoda te prihode od imovine za koje nije utvrđena namjena, prihode od administrativnih pristojbi za koje nije utvrđena namjena, prihode od prodaje imovine za koju nije utvrđena namjena i primitke od financijske imovine. U ovaj izvor su uključena i sredstva za decentralizirane funkcije osnovnog i srednjeg školstva, zdravstva, socijalne skrbi i vatrogastva.
* Prihodi za posebne namjene uključuju prihode čija se namjena i korištenje utvrđuje posebnim zakonima i propisima. Sadrže prihode od komunalne naknade, komunalnog doprinosa, naknada za ceste, spomeničke rente, vodnog doprinosa, šumskog doprinosa, naknada za legalizaciju, sufinanciranja obnove zgrada, turističke pristojbe, pristojbe za sklapanje braka izvan službenih prostorija, naknade za promjenu namjene poljoprivrednog zemljišta, zakup poljoprivrednog zemljišta, lovozakupnine i naknade za eksploataciju mineralnih sirovina.
* Pomoći uključuju prihode koji se ostvaruju od inozemnih vlada, međunarodnih organizacija, drugih proračuna, i pomoći temeljem prijenosa EU sredstava.
* Prihodi od prodaje ili zamjene nefinancijske imovine čine prihodi ostvareni prodajom nefinancijske imovine i sadrže prihode od prodaje stanova na kojima je postojalo stanarsko pravo i prihode od prodaje nadstojničkih stanova.
* Primici od zaduživanja sadrže primitke od zaduživanja za kapitalne projekte.

**Vlastiti i namjenski prihodi i primici proračunskih korisnika uključujući višak iz prethodnog razdoblja planiraju se u iznosu od 4.932.911.800 kuna.**

Vlastiti i namjenski prihodi proračunskih korisnika planiraju se u proračunu, ali nisu dio novčanog tijeka te korisnici i nadalje na svojim računima ostvaruju te prihode i sa svojih računa podmiruju obveze/rashode koji se financiraju iz ovih izvora.

Najznačajnije stavke prihoda kod proračunskih korisnika čine sredstva od pomoći koju korisnici ostvaruju iz državnog proračuna u iznosu od 1.882.947.000 kuna, prihodi od HZZO-a na temelju ugovornih obveza u iznosu od 1.467.881.000 kuna, pomoći temeljem prijenosa EU sredstava u iznosu od 686.612.200 kuna, prihodi po posebnim propisima (sufinanciranje cijene predškolskog odgoja, ulaznice za kazališta i muzeje, sufinanciranje cijene obroka u školama itd.) u iznosu od 504.688.000 kuna te vlastiti prihodi proračunskih korisnika u iznosu od 286.688.900 kuna.

***RASHODI I IZDACI***

Rashodi i izdaci Proračuna Grada Zagreba za 2022. uključujući planirano pokriće manjka iz prethodnog razdoblja planiraju se u ukupnom iznosu od **15.126.911.800** kuna od čega se na račune proračunskih korisnika odnosi **4.932.911.800** kuna.

Kod proračunskih korisnika su u plan proračuna uključena sredstva za plaće i ostale naknade zaposlenih u osnovnim i srednjim školama Grada Zagreba u ukupnom iznosu od 1.675.015.100 kuna (995.860.600 kuna osnovne škole i 679.154.500 kuna srednje škole) koja se i nadalje osiguravaju u državnom proračunu kao i plaće zaposlenih u zdravstvenim ustanovama u iznosu od 1.126.556.700 kuna.

**UKUPNO RASHODI / IZDACI / POKRIĆE MANJKA**







**RASHODI / IZDACI / POKRIĆE MANJKA – GRAD ZAGREB**







 **UKUPNO RASHODI / IZDACI / POKRIĆE MANJKA – PRORAČUNSKI KORISNICI**





Proračunski korisnici su samostalno u aplikaciju unosili svoje financijske planove za 2022. te projekcije za 2023. i 2024. godinu. Odlukom o izvršavanju proračuna Grada Zagreba za 2022. predviđeno je da se namjenski i vlastiti prihodi što ih ostvare proračunski korisnici ne uplaćuju na račun Proračuna Grada Zagreba.

Rashodi i izdaci Proračuna Grada Zagreba za 2022. su:

**1. RASHODI POSLOVANJA**

* rashodi za zaposlene,
* materijalni rashodi,
* financijski rashodi,
* subvencije,
* pomoći dane u inozemstvo i unutar općeg proračuna,
* naknade građanima i kućanstvima na temelju osiguranja i druge naknade,
* ostali rashodi;

**2. RASHODI ZA NABAVU NEFINANCIJSKE IMOVINE**

* rashodi za nabavu neproizvedene dugotrajne imovine,
* rashodi za nabavu proizvedene dugotrajne imovine,
* rashodi za dodatna ulaganja na nefinancijskoj imovini;

**3. IZDACI ZA FINANCIJSKU IMOVINU I OTPLATE ZAJMOVA**

U nastavku se daje obrazloženje rashoda i izdataka Proračuna Grada Zagreba.

**RASHODI**

**1. RASHODI POSLOVANJA** planirani su u iznosu od 11.627.207.700 kuna od čega se na račune proračunskih korisnika odnosi 4.301.582.700 kuna.

**Rashodi za zaposlene** planirani su u ukupnom iznosu od 5.200.274.495 kuna od čega se 3.197.925.395 kuna odnosi na plaće zaposlenih kod proračunskih korisnika kojima se sredstva ne doznačuju iz proračuna Grada Zagreba. Od navedenog najveći dio u iznosu od 1.675.015.100 kuna (995.860.600 kuna osnovne škole i 679.154.500 kuna srednje škole) odnosi se na zaposlene u osnovnim i srednjim školama dok se 1.126.556.700 kuna odnosi na zaposlene u bolnicama i ostalim zdravstvenim ustanovama za koje se sredstva osiguravaju iz HZZO-a. Kod ovih rashoda se u odnosu na plan proračuna za 2021. bilježi nominalni rast od cca 379 milijuna kuna.

**Materijalni rashodi** planirani su u ukupnom iznosu od 3.783.564.645 kuna od čega se 1.045.041.445 kuna odnosi na materijalne rashode koji se financiraju iz vlastitih i namjenskih sredstava proračunskih korisnika, a 2.738.532.200 kuna na materijalne rashode koji se financiraju iz proračunskih sredstava. Od materijalnih rashoda koji se financiraju iz proračunskih sredstava najveći dio se odnosi na tekuće i investicijsko održavanje komunalne infrastrukture kao i objekata Grada. Od materijalnih rashoda koji se financiraju iz vlastitih i namjenskih sredstava proračunskih korisnika najveći dio u iznosu od 524.286.300 kuna se odnosi na materijal i sirovine, energiju i komunalne usluge dok se 131.610.700 kuna odnosi na rashode za usluge tekućeg i investicijskog održavanja.

**Financijski rashodi** planirani su u ukupnom iznosu od 60.324.860 kuna od čega se na financijske rashode grada odnosi 53.041.000 kuna. Obuhvaćaju otplatu kamata za primljene kredite i zajmove, sredstva za bankarske usluge i usluge platnog prometa, zatezne kamate, negativne tečajne razlike i ostale nespomenute financijske rashode.

**Subvencije** su planirane u ukupnom iznosu od 957.558.000 kuna i u cijelosti se odnose na sredstva financirana iz proračuna Grada. Obuhvaćaju subvencije trgovačkim društvima u javnom sektoru te subvencije trgovačkim društvima, poljoprivrednicima i obrtnicima izvan javnog sektora. Najveći se dio subvencija planira za javni gradski prijevoz ZET-a, za Zagrebački inovacijski centar d.o.o. i potpore poduzetnicima, za poticanje manifestacija u funkciji razvoja gospodarstva Grada, zakupninu za polivalentnu dvoranu Arena te zapošljavanje osoba s invaliditetom.

**Pomoći** su planirane u iznosu od 257.548.700 kuna od čega se 247.914.700 kuna odnosi na proračun Grada. Najznačajniji iznos pomoći u visini od 160.000.000 kuna planira se za Fond za obnovu Grada Zagreba, Krapinsko-zagorske županije i Zagrebačke županije što je za 80 milijuna kuna više u odnosu na 2021. Za Hrvatsko narodno kazalište u Zagrebu planiraju se pomoći u visini 49.000.000 kuna.

**Naknade građanima i kućanstvima** planiraju se u ukupnom iznosuod 603.728.000 kuna te se dijele na naknade u novcu i naknade u naravi, a gotovo u cjelini se odnose na isplate iz samog proračuna Grada (590.870.000 kuna). U ovoj skupini rashoda planirana su sredstva za naknade za roditelje odgojitelje prema Odluci Skupštine Grada Zagreba o naknadama roditeljima odgojiteljima s troje i više djece, dodatak uz mirovinu, pomoć kućanstvima za troškove stanovanja, novčanu pomoć za novorođenčad, za učenički i studentski standard te potpore djeci nestalih i poginulih branitelja, za stipendije Grada Zagreba za učenike i studente slabijega socijalnog statusa te za studente i učenike s invaliditetom, za isplate etažnim suvlasnicima nadstojničkih stanova sukladno odredbama Zakona te za ostale naknade. Ova skupina rashoda u odnosu na 2021. smanjuje se za 283,6 milijuna kuna.

**Ostali rashodi** u ukupnom iznosu od 763.909.000 obuhvaćaju tekuće i kapitalne donacije, kazne, penale, naknade šteta i kapitalne pomoći, a na isplate iz proračuna Grada odnosi se 742.377.000 kuna. Na tekuće donacije u novcu ukupno se odnosi 323.295.000 kuna od čega je najznačajnije sufinanciranje programa sporta, vjerski i privatni vrtići, nezavisna produkcija u kulturi, Vatrogasna zajednica Grada Zagreba te Gradsko društvo Crvenog križa Zagreb.

Kazne, penali i naknade šteta planiraju se za isplate naknada vlasnicima nekretnina u blizini odlagališta otpada Jakuševec – Prudinec, za naknadu štete građanima po sudskim presudama, za naknadu štete od prirodnih nepogoda te ostalo. Kapitalne pomoći se odnose na obnovu voznog parka Zagrebačkog električnog tramvaja u iznosu od 39.700.000 kuna te na Centar za gospodarenje otpadom u iznosu od 58.075.000 kuna dok se na Interventnu mjeru za smanjenje otpada u Gradu Zagrebu odnosi 21.380.000 kuna.

**2. RASHODI ZA NABAVU NEFINANCIJSKE IMOVINE** planirani su u ukupnom iznosu od 1.686.020.100 kuna od čega se 1.077.463.000 odnosi na proračun Grada dok se 608.557.100 kuna odnosi na proračunske korisnike.

**Rashodi za nabavu neproizvedene dugotrajne imovine** su ulaganja nastala u postupku stjecanja nefinancijske imovine i klasificiraju se prema njezinim pojavnim oblicima. Za ove rashode planirano je ukupno 29.545.500 od čega se 26.382.500 kuna odnosi na proračun Grada. .

**Rashodi za nabavu proizvedene dugotrajne imovine** u iznosu od 996.215.600 kuna obuhvaćaju ulaganja u stambene i poslovne objekte, ceste, željeznice, plinovod, vodovod i kanalizaciju, ostale građevinske objekte, postrojenja i opremu, prijevozna sredstva, knjige, umjetnička djela, ostale izložbene vrijednosti te nematerijalnu proizvedenu imovinu. Od navedenog iznosa na korisnike se odnosi 181.239.100 kuna. Kapitalna ulaganja iz proračuna Grada realizirat će se putem Gradskog ureda za obnovu, izgradnju, prostorno uređenje graditeljstvo, komunalne poslove i promet, a prema Programu radova kapitalnih ulaganja u objekte za društvene djelatnosti i za obnovu objekata oštećenih potresom u Gradu Zagrebu u 2022. i Programu radova na području prometa i komunalnog gospodarstva u Gradu Zagrebu u 2022. Pored navedenog, značajnija sredstva planiraju se za energetsku obnovu zgrada javne namjene, za gradnju objekata komunalne infrastrukture putem gradskih četvrti kao i putem Gradskog ureda za obrazovanje, sport i mlade preko kojeg se kroz ovu skupinu konta planira utrošiti preko 250 milijuna kuna.

**Rashodi za dodatna ulaganja na nefinancijskoj imovini** su ulaganja kojima se produžuje vijek upotrebe, povećava kapacitet, mijenja namjena ili znatno poboljšavaju funkcionalna svojstva nefinancijske imovine, a iznose ukupno 660.259.000 kuna od čega se na proračunske korisnike odnosi 424.155.000 kuna. Kod proračunskih korisnika 313,7 milijuna kuna se odnosi na Centar kompetencije za translacijsku medicinu Srebrnjak, dok se 97,6 milijuna kuna odnosi na ustanove u kulturi.

**3. IZDACI ZA FINANCIJSKU IMOVINU I OTPLATE ZAJMOVA**

**Izdaci za financijsku imovinu i otplate zajmova** iznose ukupno 1.491.821.000 kuna.

Od navedenog iznosa u Gradskom uredu za financije i javnu nabavu za otplatu primljenih kredita planirana su sredstva u iznosu od 943.859.000 kuna od čega 312.000.000 za otplatu beskamatne kratkoročne pozajmice državi koju je Grad dobio u 2020. za povrate poreza građanima po godišnjoj prijavi, 400.000.000 kuna za povrat kratkoročne pozajmice iz srpnja 2021., dok se preostali iznos na tom uredu odnosi na redovite otplate glavnice po dugoročnim investicijskim kreditima Grada. Na Gradskom uredu za mjesnu samoupravu, civilnu zaštitu i sigurnost se planiraju sredstva u iznosu od 48.495.000 kuna za otplate po ustupima potraživanja iz 2021. kao i u Gradskom uredu za obrazovanje, sport i mlade u iznosu od 13.990.000 kuna. U Gradskom uredu za gospodarstvo, ekološku održivost i strategijsko planiranje planirana su sredstva u iznosu od 276.200.000 kuna na projektu Pročišćavanje otpadnih voda.

U Gradskom uredu za upravljanje imovinom i stanovanje planirana su sredstva u iznosu od 130.000.000 kuna za otplatu po robnim kreditima te 35.078.000 kuna za ustupe potraživanja iz 2021..